DEĊIŻJONI TAL-KUMMISSJONI
tat-22 ta' Diċembru 2006
li temenda l-Appendiċi ta' l-Anness VI ta' l-Att ta' Adeżjoni tal-Bulgarija u r-Rumanija f'dak li għandu x'jaqsam ma' stabbilimenti ta' pproċessar tal-ħalib fil-Bulgarija
(notifikat bid-dokument numru C(2006) 6960)
(Test b'rilevanza għaż-ŻEE)
(2007/26/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat it-Trattat ta' Adeżjoni tal-Bulgarija u r-Rumanija, u partikolarment l-Artikolu 4(3) tiegħu,
Wara li kkunsidrat l-Att ta' Adeżjoni tal-Bulgarija u r-Rumanija, u b'mod partikolari l-ewwel sottoparagrafu tal-paragrafu (f) tat-Taqsima B tal-Kapitolu 4 ta' l-Anness VI tiegħu,
Billi:
(1)
Il-Bulgarija ngħatat perjodi tranżizzjonali bl-Att ta' Adeżjoni tal-Bulgarija u r-Rumanija biex ċerti stabbilimenti ta' pproċessar tal-ħalib jikkonformaw mar-rekwiżiti tar-Regolament (KE) Nru 853/2004 tal-Parlament Ewropew u tal-Kunsill tad-29 ta' April 2004 li jistabbilixxi regoli speċifiċi ta' iġjene għall-ikel li ġej mill-annimali (1). Ċerti stabbilimenti li huma awtorizzati jipproċessaw ħalib non-konformi huma elenkati fil-Kapitolu I, u ċerti stabbilimenti li huma awtorizzati jipproċessaw kemm ħalib konformi kif ukoll non-konformi, sakemm dan l-ipproċessar jitwettaq fuq linji ta' produzzjoni għalihom huma elenkati fil-Kapitolu II ta' l-Appendiċi ta' l-Anness VI ta' dan l-Att.
(2)
Għadd ta' stabbilimenti elenkati attwalment fil-Kapitolu I ta' dan l-Appendiċi temmew l-attivitajiet koperti bil-perjodi tranżizzjonali. Dawn l-istabbilimenti għandhom għalhekk jitħassru minn din il-lista.
(3)
Minħabba l-evoluzzjoni tal-kwalità tal-ħalib mhux ipproċessat u l-proporzjon attwali ta' produzzjoni ta' ħalib mhux ipproċessat fil-Bulgarija li mhux konformi mar-rekwiżiti tar-Regolament (KE) Nru 853/2004, ċerti stabbilimenti għandhom jiġu inklużi fil-lista stabbilita fil-Kapitolu I ta' din l-Appendiċi ta' l-Anness VI ta' l-Att ta' Adeżjoni.
(4)
Barra minn hekk, ċerti stabbilimenti ta' pproċessar tal-ħalib fil-Bulgarija għandhom il-kapaċità u t-tagħmir jipproċessaw ħalib konformi u non-konformi fuq linji ta' produzzjoni għalihom. Dawn l-istabbilimenti għandom jiġu inklużi fuq il-lista stabbilita fil-Kapitolu II ta' dan l-Appendiċi.
(5)
Għalhekk, l-Appendiċi ta' l-Anness VI ta' l-Att ta' Adeżjoni għandu jiġi emendat. F'isem iċ-ċarezza, dan l-Appendiċi għandu jinbidel bit-test fl-Anness ta' din id-Deċiżjoni.
(6)
Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Katina ta' l-Ikel u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
L-Appendiċi ta' l-Anness VI ta' l-Att ta' Adeżjoni tal-Bulgarija u r-Rumanija jinbidel bit-test fl-Anness ta' din id-Deċiżjoni.
Artikolu 2
Din id-Deċiżjoni għandha tapplika soġġetta għal u mid-data tad-dħul fis-seħħ ta' l-Att ta' Adeżjoni tal-Bulgarija u r-Rumanija.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, 22 ta' Diċembru 2006.